En ung mand fra Skive har fået en lang række sigtelser, efter han tirsdag morgen blev pågrebet af politiet som spøgelsesbilist. Her fik politiet en anmeldelse klokken syv om morgnen om en bilist i nordgående retning i det sydgående spor på Europavej ved indkørslen til Frederikshavn. En patrulje blev straks sendt afsted, og fandt kort efter bilen parkeret i en stor græsrabat. Det skriver Kanal Frederikshavn. Her blev bilisten, en 22-årig mand fra Skive, anholdt og sigtet for to overtrædelser af færdselsloven. Udover at køre mod færdselsretningen, kunne politiet nemlig også konstatere, at den 22-årige kørte narkopåvirket. Syv lovovertrædelser Men sigtelserne stoppede ikke her. Udover at have overtrådt færdselsloven, fandt politiet også 37 gram hash, 3,6 gram amfetamin og en hel del piller i bilen, hvorfor den 22-årige også blev sigtet for overtrædelse af loven om euforiserende stoffer. Hertil blev der fundet ammunition i bilen, som også gav en sigtelse for overtrædelse af våbenloven. Til samlingen følger en sigtelse for overtrædelse af knivloven, da en kniv også blev fundet i bilen. Og her stopper det heller ikke. Den 22-årige havde nemlig receptpligtige piller i bilen, hvilket medfører en sigtelse for overtrædelse af lægemiddeloven, og til sidst fandt politiet endvidere et nødblus, som overtræder fyrværkeriloven. Den unge mand fra Skive blev løsladt efter afhøringen, og nu venter en rettergang over de syv lovovertrædelser.

Referat:
En 22-årig mands lovovertrædelser fylder en stor del af politiets døgnrapport for tirsdag i Frederikshavn Kommune.